Netflix taber terræn i Danmark

Vi danskere bruger mere og mere tid med streaming-tjenesterne. Men det er YouTube og de danske tv-kanaler, der går frem, mens Netflix og andre store streamingtjenester mister minutter. Det fremgår af Medieudviklingen 2023 fra DR Analyse.

Således brugte vi dagligt i gennemsnit næsten seks minutter mere på streamingtjenesterne i 2023 end vi gjorde i 2022. Fra 71 minutter i 2022 til knap 77 minutter i 2023.

Den største udvikling ses hos de tre mest brugte streamingtjenester, skriver DR Analyse. YouTube styrker sin topposition, men også TV 2 Play på andenpladsen og DRTV på tredjepladsen oplever vækst. Det går til gengæld ud over Netflix, der er gået tilbage fra 11,7 minutter pr dansker pr dag til 10,8 minutter. Et fald på knapt 8 procent.

Det er første gang i årevis, at Netflix ikke er med i top tre herhjemme.

Mens også Viaplay, HBO Max og Discovery+ oplever et fald, så kan Disney+ prale med den største procentmæssige fremgang. Fra 4,7 minutter i 2023 til 5,8 minutter i 2023 er en fremgang på hele 23,4 procent.

I alt bruger danskerne godt tre en halv time dagligt på traditionelt tv og streaming. Det er mindre end året før. Det skyldes, at det gennemsnitlige forbrug af traditionelt flow-tv falder med 13 minutter pr. dansker pr. dag fra 2022 til 2023, og det samlede minutforbrug på tværs af streaming og traditionelt tv går dermed to minutter tilbage i 2023.

Hele rapporten Medieudviklingen 2023 fra DR Analyse, kan hentes her (PDF, åbner i ny fane).

Netflix taber terræn i Danmark